Gedig: Rosa RosarumArgieffoto (Foto: Hans, Pixabay) Kom na my tuin waar die donkerrooi rose Duist’re geheime vertrou aan die nag; Sonnestraal-kusse en suidewind-kose. Drome en liefde die lang somerdag. Kom in die soel someraande en luister – Wanneer die nagwind hul drome verklaar – Na die veelvuldige blommegefluister, Bloesem en bloeisel en blad altegaar! Kom waar die lelie – die blanke, die reine – Skugter haar bloesem ontbloot aan die maan, Blou miosotis – die slanke, die kleine – Met haar vergeet-my-nie-ogies betraan. Kom as die maanblom – wit sy en satyne – As ŉ vorstinne verskyn in haar prag Onder die wierook van roos en jasmyne – Skoonste juweel op die bors van die nag! Daar in die vywer, bestraal deur Arjana, Open die lotus haar heilige kelk, Dan eers bereik sy die hoogste – Nirvana – As sy in glorie van songloed verwelk. Bok-bokmakieries sing bly twee-gesange Wanneer die oggend ontwaak in my tuin; Saans koer die tortel sy lied van verlange Bo-uit die troost’lose treurwilg se kruin. Kom in die aand en geniet van haar geure: Foelie, jasmyn, angelier, minjonet; Kom in die môre en kies van haar kleure: Rooi, wit en goud, groen en blou, violet! Kom as dit skitter van dou-diamante, Rosa Rosarum, in my Paradys, Dat ek my blomme, my bome, my plante, Roos van my hart, hulle weerga kan wys!